Je Perrins de Mellanz, fiz mons. Huidon de Mellant, fais savoir à ces qui verront ces lettres que, pour moy et pour mes freres, desquies je suis avoiez et pour lesquelx je enloi moy et mes biens de porter garandie, pour moy et pour aux, de ce que je fais, la siexte partie que je et muidiz freres avons de partaige en la terre qui est appelée la terre et li prel de Mellant, assise entre Monmaour et Desserviler, environ les Embotours, et la sixte partie dou siege dou molin que je et muidiz freres avions et davions avoir esdiz Embotours, et ce que je et muydiz freres havions et devions avoir par raison doudit partaige et en autre meniere dois Monmaour tanque à Deserviler, en prey, en bois, en terre arable, en siege de molin, en diemes et en autres choses, ay vendu, pour moy et pour mes freres, à noble baron Jehan, conte de Bourgoigne et signour de Salins, pour ouit livres et dix souz d’estevenens, lesquiex je ay receu de luy en pecune nombrée, tornée en mon profit et ou profit de mesdiz freres, et desquies je me tien plenierement pour paiez..; recognoissant en ma loialté que lesdites choses vendues ne tegniens de fié, je ne muidiz freres, ne à cens de home nez, et les promet garantir, pour moy et pour mes freres, adit conte loiament et à bone foy; et se acuns se trahoit avant que riens chalongaist esdites choses, pour fié ou pour cens, et garantir ne le puisse rasonablement, pour ce que ataint en seroit, enli, pour moi et pour mesdiz freres, en la main doudit conte, ce que je et muydiz freres avons à Mellant. Et en tesmoignaige de ce, à la priere et à la requeste doudit Perrin, li chapistre de Saint-Michiel et de Saint-Morix de Salins ont mis lour seaux pendant en ces lettres. Ce fut fait ou mois de novembre, l’an Nostre Signour qui coroit par mil IIc cinquante et nuef.